Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

Nou gols i vuit assistències en 32 partits no han estat estadístiques suficients perquè el Bayern exercís l'opció de compra que té sobre Philippe Coutino i que estava prevista en l'acord de cessió amb el Futbol Club Barcelona. Una operació fixada en 120 milions d'euros. De manera que, si no passés res, en acabar la temporada hauria de tornar al Camp Nou, d'on va marxar per la porta del darrere. Quique Setién veuria amb bons ulls el seu retorn a la disciplina blaugrana. En parlava així fa uns dies en declaracions a RAC1:

"Veurem què passa amb ell i si hi ha algun club que pagui la clàusula o arribi a algun acord amb el Barça. Però jo compto que pugui estar aquí en el començament de la propera temporada. Potser hauré de parlar amb ell quan sigui el moment."

Diu Setién que Coutinho encaixaria bé en el seu estil de joc, però encara encaixarien millor a la tresoreria del club els milions que el Barça espera treure'n aquest estiu. En un mercat on les grans transaccions seran poc freqüents, amb 80 se'n donarien per satisfets, a les oficines blaugrana, segons algunes informacions periodístiques. Diners que servirien per fer front a l'impacte del coronavirus i encarar amb la butxaca més plena les operacions que es vulguin afrontar a l'estiu. A Coutinho li agradaria tornar a Anglaterra, el seu agent hi està movent fils, i el Barça sap que allà hi té mercat.

El Chelsea ja ha aparegut com a possible destí i en les últimes hores s'hi ha afegit el Newcastle. Si la Premier aprova la compra del club anglès per part d'un fons d'inversió saudita, Coutinho es podria convertir en el primer capritx del príncep hereu Mohamed bin Salman, que vol fer de l'equip de les garses el més ric del futbol anglès. El jugador brasiler es recupera ara mateix d'una operació al turmell dret i d'aquí dues setmanes tornarà a entrenar-se. Podria disputar, doncs, el tram final de la Bundesliga amb el Bayern.